정조 6년
豐基郡守李漢一疏曰。伏以。臣於夏間。因本道觀察使知委。伏奉五月二十二日傳旨下者。一札十行。至誠求言。哀痛之敎。深軫疾苦。渙發之音。悉擧微隱。陽和遍噓於寒谷。日月洞照於陰崖。臣卽爲翻謄。曉諭坊曲。則耘竈髫耇。莫不欣歡鼓舞。繼以揮涕。漢之山東父老。扶杖而往聽者。何幸復見於今日。凡諸八域含生之倫。擧囿一天同育之恩。猗歟盛哉。臣於年前。遞歸湖邑。退伏田廬。將爲歌詠聖德。以終殘齡矣。忽於萬萬夢想之外。我殿下不遺疎逖之賤。畀以嶺邑之除。臣伏奉敎旨。感涕雙下。及其辭陛之際。恩諭鄭重。飭勉備至。噫。臣非木石。亦有人心。敢不益責淬勵。必欲圖報。一自赴任以後。夙夜憂懼。期效盡瘁。而旣非利器。其奈盤錯。又非通才。其奈肯綮。矧乎本郡之劇弊。實爲八路之居最。萬孔千瘡。蝟集蛟起。奄奄如難醫之疾。已入於危境。浸浸如將漏之船。又値於險濤。雖使華扁按脈。難望復起。良篙持楫。無以措安。則畢境病邑。果作何如。噫。法弊於久。雖是常理。而不有矯捄。終底無法。無法則無民。無民則無邑。故因其未弊而補之。則庸夫易爲力。而至於已廢而起之。則智者難爲功。今夫豐基之爲郡。百弊未剔。衆瘼成痼。方在無邑無民之間。及時而捄。猶有可望。故玆敢不避煩瀆。畏陳諸弊。伏願聖上。少恕僭妄。特垂憐察焉。臣於平日。已聞嶠南七十州中。荒廢凋瘵。本邑無二。而及到任所。首引讀書士子。詢其弊源。博訪經事耆老。諗其病根。則東破西碎。前躓後蹶。首尾內外。無不交敗。所見十倍於所聞。至於莫可爲之境。設令龔黃當之。無以彌縫。召杜試之無以措置。則如臣之至庸極陋。豈望其善其後哉。自前爲吏於此者。未暇蘇殘之策。玩愒姑息。牽補苟且。大勢已傾。難以下手。況臣之爲政於郡者。落下於前人之幾層乎。臣考溯多士之狀。衆民之牒。願以弊郡。屬之他邑。如安東也。醴泉也。榮川也。順興也。莫非王土。莫非王民。枯柯蒙大木之疪蔭。病草均一天之雨露。使此蝡息蠢動之物。姑免捐瘠顚連之患云。其言雖近愚騃。而揆以人情。出於不忍冤苦。願爲隣氓。有此哀痛蹙切。迫不得已之語。此亦豈其本情也哉。噫。臣守土之官。目覩如此之狀。耳未竟聽。心焉先酸。徘徨悶惻。無述可保。喫不甘飯眠不貼席者。于今八朔矣。昔先正臣李珥之疏曰。天下之事。先事而言。必不見信。事至而言。欲捄無及。今臣所論。乃是事至而言。則恐有後時不及之歎。而虧則必盈。否則回泰。天理之常。人事之然。獨此病邑。夫豈有長爲病邑之理乎。臣請先以邑瘼。一一臚列。次以矯捄。節節論擧而陳之。大抵此郡之弊。撮其要而一言以蔽之。則不過曰邑小而民困。官瘠而吏淺而已。臣郡處於竹嶺之下。環山爲疆。幅圓偏狹。架嚴成村。人民鮮少。地多嶢崅。澇旱所先。荒芧亂石。蕭瑟耕鑿。毒嵐獰風。殘忍生活。水土所祟。幾半跂躄。酸辛衰落。不及大郡一面。而征徭煙役。不啻小邑十倍。嗚呼。民安得以支保乎。以言乎襟喉形便。則實爲嶺南之綰榖。朝家之屛翰也。所係不輕。而又況貢獻之交干。專當支撥。使星之來往。疲於送迎。加以孔路之衝要。傳命之站。則所管尤重。每當出站。其所供億。專委吏隷。而所謂官吏。不過十餘。官隷不過五六。奴校不過十餘而已。差役無以分排。以吏吏而兼兵禮之役。戶吏而兼工刑之事。或因看秋。竝皆出野。則只有一二刀筆而已。噫。道內各邑。孰無民瘼。孰無邑弊。而其中尤甚之尤甚者。孰有如今日之臣郡者乎。且以郡事言之。晨夕報衙。停之已久。公庭點簿。廢而不擧。或以公故出入。則前無呵禁。後無隨從。號令不行。傳語不通。名之以官人。而反不如私家。如許形樣。古旣未聞。今乃初見。何幸月前。臣伏見備局新頒路文節目。則公行迎送。酌定減除。從今以後。吏肩少息。民擾稍止。臣實不勝千萬頌祝之至。繼有本道道臣。爲念弊郡。旣省營納。以紓民力。連屬官㜎。以濟公役。其外顧恤。不一而足。自此臣郡。庶有向蘇之漸。而至於量時措之權宜。起非常之通變。爲病邑根本久遠之策。則有非道臣所可自專。而必待朝家之區劃設施耳。如欲捄之。自有其策。在昔去去壬戌丁亥己丑年。其時道臣。深恤郡瘼。劃送寺奴十二名。寺婢一名。此例斑斑。文籍猶存。臣愚以爲。査出道內多寺奴之邑。分其羨餘。移送本郡。則儓隷之闕。可以塡矣。雁鶩之缺。可以補矣。此爲蘇殘之一政也。以軍額論之。本郡元戶。爲二千五百二戶內。釐正虛實。則逃故爲五百三十四戶。班戶爲八百五十二。三班爲四十七戶。校院生奴守護軍及寺驛奴。爲一百七十六。其餘各色名目應頉者。爲一百二十一。合一千七百三十一戶除之。實良戶爲七百七十一。而京外軍額元數。如騎步兵水陸軍禁御軍各樣京保各樣將官各樣軍隊細瑣名色。合爲一千三百二十四名。以七百七十餘數之戶。當一千三百餘數之額。充丁極難。完簿沒策。故一夫支十夫之力。一戶當十戶之責。每當歲抄之時。籧篨癃疾。都係操金。老除弱息。盡歸納布。甚至於妻持夫服。墓草已宿。而勒令簽案。兒出母腹。主髮未燥。而負入捧疤。嗚呼。慘矣。尙忍言哉。此蓋全出於民少額多而然也。且山居散氓。初無定處。陶穴繩牖。鵠形鶉褐。逐其生業。須臾捱過而一有侵徵。便卽逃去。無異候雁之來去。故所謂軍額。專事架鑿。甲者移乙。乙者移甲。混洞紊亂。無以辨別。指虛爲實。以無謂有。有若虞竈之增設。此亦全出於民少額多而然也。及其收布之時。侵刻之害。剝於諸族。鞭督之慘。酷於四隣。其徹天之哭。鑱骨之冤。急急遑遑。如魚投沸。如鳥棲焚。而不可形言。十數年來。逃戶之多。皆由於不堪侵徵而然矣。如欲捄之。自有其策。臣愚以爲。近來謀避身役。投托校院者。一依事目。竝令刷還新鄕。許通之後。市井駔儈之徒。閭里鋤耰之類。寅緣曲逕。濫冒鄕籍者。亦令降定。良人之投屬各驛。圖免身役者。限五式年以後。一竝捧疤。又已去庚辰年。自各邑移送水軍於本郡者。數爲四十名矣。前則邑樣。比今差勝。故不辭而受之。今則不暇自謀。遑恤其他。若以四十額數。或一二名或三四名。略略分送於腴邑。則病邑簽丁之路。自不窄矣。塡額之數。自可增矣。此爲蘇殘之二政也。以糴政言之。本郡還上元數。爲二萬一千餘石。而乙未丁酉戊戌條停捧。爲七千二百餘石。就停捧中。又有依朝令。量宜分數。年年徵捧於民間者有之。所謂糴簿。年久尨雜。已成鬼錄。無處指徵者。凡爲五百八十五戶。而當捧之穀。合爲一千六十七石零。此皆有由而然也。本郡野少山多。故每値歲儉。四方流民。咸聚深峽起墾菑𦼞。而常患糧乏。懇乞爲氓。依例受糶。而旣無恒産。故又無奠居。穿土爲室。縛草爲蓋。霎時撑過。已來復去。以爲恒規者。已十數年矣。及當捧糴。出送差校。則逃避已久。去處無憑。只有荒榛舊墟。煙竈餘痕而已。不得已責出於元居之民。而誅求火者督。椎剝霆急。張三不知何人。而以里徵之。李四不知何居。而以洞徵之。至于於坊於鄕。無不遍徵。長鞭在前。大箠隨後。至於拔鼎傾罌。鬻身賣子。以免楚毒。當此之時。其慘忍之形。號呼之狀。行路猶涕。況其當者乎。今夫殘民。一年勤苦。取穀無多。上了公稅。下償私逋。及乎歲末。無望入口。則身布之備出。何以當之。族徵之分納。何以責之。況此科外之督徵。其何以支堪乎。以此之故。四五年來。民不聊業。散而之四者。十居四五。如欲捄之。又有一策。自前朝家。特軫糴政之爲弊。深恤窮民無告。每當歉歲。屢下蠲減之令。匹夫匹婦。皆得其所德意隆重。與天同大。孰不感泣。孰不頌祝。臣愚以爲。本郡舊還分數當捧中。抄出指徵無處者。一竝除減。使此一邑之民。擧蒙萬世之澤。則此亦爲蘇殘之三政也。以人蔘淸蜜言之。劃給元價。常患不足。故每斂錢租於民人。名以醫生山直雇馬。而所斂不足。則又徵於民。人蔘則春秋所納。合爲六錢三分。而每錢會減米爲六斗。合爲三十七斗零。時價則每錢爲四十金。合浮費爲二百五十四金。皆斂民而納之。淸蜜則春秋所納。爲一斗四升。而會減米每升爲五斗。合爲七十斗。而時價則每升爲六兩。合浮費爲一百十五金零。亦斂民而納之。如斗之邑。責民之役。何其多也。此外各樣所斂之節。自前尤甚。大邑之民。猶可當之。病邑之民。決難支矣。每當徵斂也。官差隳突。衆民奔竄。傾其杼軸。冀免桁楊。便同求魚於木。索橘於淮。豈有可得之理乎。如欲捄之。又有一策。臣愚以爲。兩貢封進。雖通瀜各邑。而如此敗郡。宜以別論。人蔘則或一錢二錢。淸蜜則或一升二升。分數播送於無弊饒邑。永求劃減於有弊殘邑。則亦爲蘇殘之四政也。莫重貢獻。仰請變通。揆以事體。極涉猥瀆。而第旣係民瘼。知而不奏。則是臣不職之罪尤爲深重。故論之不已者。誠有以也。臣聞見孤陋。才識魯莽。所陳矯捄。無一可取。只擧目前難支之弊。而未爲日後持久之策。故數月苦思。始得一計。蓋前者仰陳。邑小民困。官瘠吏殘者。卽臣郡無窮之苦瘼也。吏殘則莫如增其數。官瘠則莫如扶其弱。民困則莫如均其役。邑小則莫如廣其地。地廣則財聚。財聚則民集。民集則役均。臣郡之接境者。醴泉安東順興榮川也。人民之多寡。坊里之大小。雖各不同。而田賦之差歇。民役之少減。比此有異。若各割四邑之一二面。俾屬臣郡。則自可邑小而大。民困而甦。官瘠而肥。吏殘而盛矣。官屬何難備數。徭役何難偏重。關坊豈憂疎虞。軍額豈有多闕乎。且安東醴泉。素稱巨邑。順興榮川。稍勝臣郡。則彼四邑也。雖各祛數面。無至甚損。至於臣郡。所助不少矣。噫。宰割大邑零地。移補殘邑凋弊。乃平均賦役之事。亦一視同仁之政也。矧又臣郡。以嶺下頭站。百瘼交萃。衆疾俱攻。昕夕爲命。氣息將盡。當此之時。少有所補。則便是扶元之藥。增脈之劑也。議者或以土地分割。事係難便云而此則不然。機張之下美面。陰竹之古作面。本自蔚山忠州而來。大丘之豐角花園。亦自密陽星州而來。且大丘巡營也。而割土而與柒谷。慶州舊都也。而分面而給慈仁。其外削厚增弱。割此與彼。通計八路。不可殫擧。其時守土之臣。初不力爭。竝卽許與者。蓋以所請之事。非爲利己。亶出爲民而然也。此係病邑存亡之一大關捩。而亦爲朝家變通一大仁政也。臣愚以爲。四邑之面。優數割給。以捄垂死之弊郡。則亦爲蘇殘之大政也。竹嶺形便。臣略提於前。而未及詳陳矣。蓋太白山一支。西迤而爲小白山。小白山一支。又西走而爲竹嶺。嶺之東西。大山崢嶸。亂石巉巖。雖飛鳥難以戛過。捷獸難以扳援。眞所謂危乎高哉。難於上天之地也。天下之險。莫過於太行劍閣。而此而較之。恐或伯仲於其間矣。嶺之基址。纔過百武。而背負丹陽之絶險鞏固。左擁順興之屛障。右挾醴泉之形勝。南通大路三岐。而豐基之郡。介於嶺下。按有一道之管轄。控引千里之襟帶。寇來則捍之。寇去則守之者。正謂此也。此豈非本郡之可設以關防。而國家之可恃以保障者乎。昔高句麗。最强三國。奪有嶺邑。殆過十餘。而獨豐基一境。不入其中。故儒臣周世鵬作誌而之曰。千載可想其雄强者。以有竹嶺故也。麗末紅巾。可謂劇賊。搶攘湖右。而不敢縱兵於嶺外。壬辰島夷。可謂强寇。蹂躪諸路。而不敢立馬於嶺上者。實以萬夫莫開於一夫當關之勢而然也。是以故相臣李敬輿。按察本道。請修嶺上故城。以爲防禦之所。其後故相臣尹趾完。又按本道。巡審嶺之形便。而卽爲狀聞曰。順興僻處山中。豐基靠在嶺底。順可無而豐不可無。請以豐基。爲文武交差堂上之窠。假以助防將之任。又以順興之官合豐基之邑。仍以順豐府使爲邑號。而優給隣邑之面。以設獨鎭於豐基云者。大有意見矣。噫。陰兩之備。不容疎迂。臣郡以劇弊之殘局。又當防翰之重地。官擁虛簿。軍無實額。脫有驚急之憂。猝當點兵之令。軍門之期會。誰使赴之。大嶺之要衝。誰使守之。言念及此。良可寒心。臣意以爲。天設之防。鐵關之壯。其險如此。倍於鳥嶺。而鳥嶺則已設獨鎭於聞慶者。今爲三十年餘矣。然則禦暴之具。守城之策。何可獨無於此嶺乎。若於本郡。創設獨鎭。而隣邑之面。劃而與之。以扶凋落。列郡之卒。屬而管之。以壯聲勢。其外戎務之責應。軍簿之申飭。無不主張。預防不虞。則實爲國家萬歲無疆之長策也。議者或謂此係官制。似難變通云。而臣亦有言。向者坡州之防禦。沁都之統禦。安興之水營。莫不一出於相利害從便宜之策。則況此竹嶺之關阨。尤緊於坡州及沁都安興之要害者乎。噫。今之爲此計者。世皆目以痴人。語涉經濟。謂之陳談。言及更張。斥以迂論。而陳談自有妙理。迂論亦有緊要。則豈拘於人之嗤點。而抱玆耿耿。不一備陳於天陛之下乎。伏願聖明。俯詢大臣。特賜變通。俾置獨鎭於本郡。以重關防。則豈不萬幸也哉。臣適當下邑待罪之際。頃値孔旱無前之日。我聖上誕降溫諭。冞切虛襟之誠。俾陳所蘊。大開進言之路。有可以孚感豚魚。導迎和氣。故臣仰體宵旰之憂。猥獻芻蕘之悃。溢紙哀訴。滿腔苦忱。願欲活豐民而乃已。噫。九重雖深。萬里明見。臣疏所論。一經乙覽。則其將哀之憐之。惻然愍然矣。伏願斷自聖衷。詢及大臣。俾此將殞之民。措諸回生之域。則實爲千載之奇會。一郡之大幸也。臣猥以十室之吏。徒竊五斗之米。伈伈俔俔。素餐黃堂。目覩凋弊。策無拯捄。則是上負分憂之寄。下孤牧民之策耳。將以何顔。仰事聖朝。亦以何辭。相對衆民乎。昔四去丁巳年。朝家因丹陽郡守黃俊良陳弊疏。有限十年蠲貢二十條之命。一郡尩瘁。盡得蘇醒。先正臣李滉。敍其狀文曰。非誠格于天。何以得振古所無之恩典乎。臣雖忱誠淺短。而其愛君憂國之心。竊欲願效於古人矣。噫。曾經此道方伯之臣。爰自大僚。及至卿宰。已諳臣郡之苦弊。殿下一番引對而下詢。則諸臣仰奏。必不與臣疏之所陳有異同矣。朝廷已知其實。則弊邑庶乎蒙恤矣。臣不勝千萬企望之地。嗚呼。言有控懇。事有難緩。及今不爲。更待何時。臣起贍雲闕。難忘聖意之眷眷。環視雷封。不忍民情之喁喁。誠激于中。濫陳愚見。玆敢薰沐手寫。仰首哀鳴。猥陳煩瀆於宸嚴之下。極知瀆越。無所逃罪。伏願殿下。憐其愚戇。恕其妄僭。而少垂察焉。臣無任屛營祈懇之至。省疏具悉。豐之爲治。介於大嶺關防之咽喉也。曾聞龍蛇之亂賊。不能立馬峯上。蓋知其天設之險。而朝家之視作無用地。迄不蘇殘捄瘼。可謂非計之得。前後筵席。屢有云云。際見爾疏。所陳諸條不過是節目間通變。許令廟堂。廣議曾經道伯人。後日賓對稟處。